Yangi tahrirdagi Oʻzbekiston Respublikasi Konstitutsiyasi qabul qilinganligi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida
(constitution, 2025-12-02)

Yurtimizda 2023-yil 30-aprel kuni oʻtkazilgan referendumda yangi tahrirdagi Oʻzbekiston Respublikasi Konstitutsiyasi qabul qilinishi orqali Yangi Oʻzbekiston strategiyasini amalga oshirishning siyosiy-huquqiy asoslari yaratilib, milliy davlatchilik taraqqiyotining tarixiy muhim bosqichida davlat va jamiyatni yanada rivojlantirishning ustuvor yoʻnalishlari belgilab berildi. Shu munosabat bilan Hukumatning ayrim qarorlarini Oʻzbekiston Respublikasining yangi Konstitutsiyasiga muvofiqlashtirish talab etilmoqda. Yangi tahrirdagi Oʻzbekiston Respublikasi Konstitutsiyasini amalga oshirish, unda mustahkamlangan ustuvor prinsiplarni roʻyobga chiqarish, davlat organlarining faoliyatini yangicha konstitutsiyaviy-huquqiy sharoitlarda yoʻlga qoʻyish, shuningdek, Oʻzbekiston Respublikasi Prezidentining “Yangi tahrirdagi Oʻzbekiston Respublikasi Konstitutsiyasini amalga oshirish boʻyicha birinchi navbatdagi chora-tadbirlar toʻgʻrisida” 2023-yil 8-maydagi PF-67-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Hukumatining ilovaga muvofiq ayrim qarorlariga ularni yangi tahrirdagi Oʻzbekiston Respublikasi Konstitutsiyasiga muvofiqlashtirishni nazarda tutuvchi oʻzgartirish va qoʻshimchalar kiritilsin. 2. Adliya vazirligi manfaatdor vazirlik va idoralar bilan birgalikda ikki oy muddatda oʻzlari qabul qilgan normativ-huquqiy hujjatlarini ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi adliya vaziri A.J. Tashkulov zimmasiga yuklansin. 1. Vazirlar Mahkamasining 2014-yil 10-martdagi 57-son qarori bilan tasdiqlangan Nodavlat notijorat tashkilotlarini davlat roʻyxatidan oʻtkazish tartibi toʻgʻrisidagi nizomning 24-bandi ikkinchi xatboshisi quyidagi tahrirda bayon etilsin: “NNTning taʼsis hujjatlari Oʻzbekiston Respublikasining konstitutsiyaviy tuzumini zoʻrlik bilan oʻzgartirish, Oʻzbekistonning davlat suverenitetiga, hududiy yaxlitligiga va xavfsizligiga qarshi chiquvchi, urushni, ijtimoiy, milliy, irqiy hamda diniy adovatni targʻib qiluvchi, fuqarolarning konstitutsiyaviy huquqlari va erkinliklariga, aholining sogʻligiga, ijtimoiy axloqqa tajovuz qiluvchi maqsadga ega boʻlganda”. 2. Vazirlar Mahkamasining 2016-yil 17-oktabrdagi 345-son qarori bilan tasdiqlangan Davlat va xoʻjalik boshqaruvi organlari, mahalliy ijro etuvchi hokimiyat organlarining qonun loyihalariga doir faoliyatining namunaviy reglamenti 49-bandining birinchi xatboshisidagi “83” raqami “98” raqami bilan almashtirilsin. 3. Vazirlar Mahkamasining 2017-yil 31-iyuldagi 561-son qarori bilan tasdiqlangan Fuqarolar vakillarining faoliyatini tashkil etish toʻgʻrisidagi nizomning 2-bandi ikkinchi xatboshisidagi “shaxsiy va” soʻzlari chiqarib tashlansin. 4. Vazirlar Mahkamasining 2017-yil 15-avgustdagi 630-son qarori bilan tasdiqlangan Oʻzbekiston Respublikasi saylovchilarining Yagona elektron roʻyxatini shakllantirish va yuritish tartibi toʻgʻrisidagi nizomda: a) 2-bandning birinchi xatboshisidagi “muomalaga layoqatli, ogʻir va oʻta ogʻir jinoyatlari uchun sud hukmi bilan ozodlikdan mahrum etish joylarida saqlanmayotgan” soʻzlari “saylovda ishtirok etish huquqidan qonunga muvofiq va sudning qarori asosida mahrum etilmagan” soʻzlari bilan almashtirilsin; b) 9-bandda: “a” kichik bandning toʻrtinchi va beshinchi xatboshilari quyidagi tahrirda bayon etilsin: “ogʻir va oʻta ogʻir jinoyatlar sodir etganligi uchun sudning hukmi bilan ozodlikdan mahrum etish joylarida saqlanayotgan, saylovda ishtirok etish huquqidan qonunga muvofiq hamda sudning qarori asosida mahrum etilgan shaxslar toʻgʻrisida; ozodlikdan mahrum etish tarzidagi jazoni oʻtash muassasalaridan ozod etilgan shaxslar va saylovda ishtirok etish huquqi qayta tiklangan shaxslar toʻgʻrisida”; “g” kichik band quyidagi tahrirda bayon etilsin: “g) Oʻzbekiston Respublikasi Sogʻliqni saqlash vazirligi — sudlar tomonidan muomalaga layoqatsiz (layoqatli) deb topilib, saylovda ishtirok etish huquqidan qonunga muvofiq hamda sudning qarori asosida mahrum etilgan (saylovda ishtirok etish huquqi qayta tiklangan) fuqarolar toʻgʻrisida”. 5. Vazirlar Mahkamasining 2018-yil 3-iyuldagi 498-son qarori bilan tasdiqlangan Fuqarolik holati dalolatnomalarini yozish organlari toʻgʻrisidagi nizomning 15-bandi oltinchi xatboshisi quyidagi tahrirda bayon etilsin: “Attestatsiya va tegishli tanlovdan oʻtmagan shaxslar FHDY organi rahbarligiga qabul qilinishi mumkin emas”. 6. Vazirlar Mahkamasining 2021-yil 18-yanvardagi 23-son qarori bilan tasdiqlangan Oʻzbekistonda yoshlarga oid davlat siyosatini 2025-yilgacha rivojlantirish konsepsiyasi 4-bobining 2-bandi ikkinchi xatboshisi va 6-bobining oʻn toʻrtinchi xatboshisidagi “shaxsi va” soʻzlari chiqarib tashlansin. 7. Vazirlar Mahkamasining 2021-yil 18-iyundagi 380-son qarori bilan tasdiqlangan Fuqarolar yigʻini toʻgʻrisidagi namunaviy nizomda: a) 4-banddagi “shaxsiy va” soʻzlari chiqarib tashlansin; b) 7-banddagi “oʻz manfaatlaridan, rivojlanishning tarixiy xususiyatlaridan, shuningdek, milliy va maʼnaviy” soʻzlari “fuqarolarning manfaatlaridan, rivojlanishning tarixiy oʻziga xos xususiyatlaridan, shuningdek, milliy” soʻzlari bilan almashtirilsin; v) 11-banddagi “tarixiy xususiyatlaridan, shuningdek, milliy va maʼnaviy” soʻzlari “tarixiy oʻziga xos xususiyatlaridan, shuningdek, milliy” soʻzlari bilan almashtirilsin. 8. Vazirlar Mahkamasining 2021-yil 16-dekabrdagi 757-son qarori bilan tasdiqlangan Oʻzbekiston Respublikasi Milliy gvardiyasi Qoʻriqlash bosh boshqarmasining idoraviy jihatdan tegishli boʻlmagan harbiylashtirilgan qoʻriqlash boʻlinmalari va idoraviy jihatdan tegishli boʻlmagan qorovullik boʻlinmalari toʻgʻrisidagi nizomning 17-bandi oʻz kuchini yoʻqotgan deb hisoblansin. 10. Vazirlar Mahkamasining “Oʻzbekiston Respublikasi Mudofaa vazirligi qoʻshinlarida xotin-qizlar va harbiy xizmatchilarning oila aʼzolari bilan ishlash tizimining samaradorligini oshirish chora-tadbirlari toʻgʻrisida” 2022-yil 13-oktabrdagi 590-son qaroriga ilovaning 6-pozitsiyasi “Chora-tadbirlar nomi” ustunidagi “onalik” soʻzi “onalik, otalik” soʻzlari bilan almashtirilsin.